Aptera klar med solopladende elbil: 1600 km på én opladning

Amerikanske Aptera er tæt på at lancere deres elbil, der ikke kun kan lades via kabel, men også oplades af solens stråler. Det amerikanske startup har skabt en selvopladende bil, der er designet til at opnå en imponerende rækkevidde på op til 1.600 kilometer pr. opladning.

Målet er at reducere behovet for hyppige opladninger ved at udnytte solenergi, så bilen dagligt får et energi-boost, når solen skinner.

Hidtil har Aptera kun bygget prototyper til at teste teknologien, men nu har virksomheden løftet sløret for deres første produktionsklare model. I en ny video vises køretøjet på sin første testkørsel, hvor det bliver kørt gennem forskellige funktionstests.

Aptera fortæller, at denne første model i produktionsserien har gennemgået en lavhastighedstest, hvor deres egen batteripakke og drivlinje for første gang er blevet afprøvet sammen med karosseriet. Alt er udviklet af Apteras eget team, som har skrevet den nødvendige kode til at sikre integrationen mellem komponenterne.

– Vores team har med succes gennemført en lavhastighedstest af det første i vores serie af produktionsklare køretøjer. For første gang er Apteras produktionskarosseri forbundet med vores eget batteripakke, som driver vores produktionsdrivlinje. Alt sammen gjort muligt af kode udviklet af os selv, skriver Aptera i en pressemeddelelse.

Billederne her på siden viser, hvordan Aptera vil se ud, når den rammer markedet. Topmodellen er udstyret med tre motorer placeret i hvert af bilens tre hjul. Bilen kan accelerere fra 0 til 96 km/t (0-60 mph) på kun 4 sekunder og opnår en tophastighed på 162 km/t.

Aptera sigter mod at påbegynde produktionen inden årets udgang, og interessen er allerede stor – med hele 40.000 forudbestillinger.

Aptera klar med solopladende elbil: 1600 km på én opladning